Løvenholm
Løvenholm, hovedgård (sædegård) midt mellem Randers og Grenaa; i 1440'erne klostergods med navnet Gjesingholm, ca. 1530 ejet af slægten Banner, 1609-1700 af slægten Rantzau. Løvenholm var grevskab til 1742 (krongods 1700-32).
På et voldsted omgivet af vandfyldte grave ligger den tofløjede hovedbygning i to etager. Østfløjen med blændingsgavl og hjørnetårn mod nord opførtes 1576 for Anders Banner, sydfløjen ca. 1620 med hjørnetårn fra 1642 for Christian Rantzau.
I begyndelsen af 1950'erne overtog Løvenholm Fonden Løvenholm Gods.

Løvenholm Gods omfatter ca. 3260 ha.